Številka: 0611-23/2020/14

Datum: 10.6.2020

Na podlagi 43.b člena Zakona o sistemu plač v javnem sektorju (Uradni list RS, št. 108/09-uradno prečiščeno besedilo, 13/10, 59/10, 85/10, 107/10, 40/12-ZUJF, 46/13, 50/14, 82/15, 67/17 in 84/18), izdaja inšpektorica za sistem javnih uslužbencev, v postopku inšpekcijskega nadzora v **Samoupravni skupnosti italijanske narodnosti Koper**, Župančičeva ulica 39, 6000 Koper, ki jo zastopa predsednik Sveta Skupnosti **█,** naslednji

**Z A P I S N I K**

**o inšpekcijskem nadzoru**

Inšpektorica za sistem javnih uslužbencev mag. Simona Izlakar, inšpektorica višja svetnica, je dne 8.4.2020, 15.5.2020 in 28.5.2020 opravila inšpekcijski nadzor v prostorih Inšpektorata za javni sektor (na naslovu Tržaška 21, 1000 Ljubljana) nad izvajanjem določil Zakona o sistemu plač v javnem sektorju in na njegovi podlagi izdanih izvršilnih predpisov ter kolektivnih pogodb in splošnih aktov delodajalca (v delu, kjer se urejajo plače) v Samoupravni skupnosti italijanske narodnosti Koper in dne 1.6.2020 izdelala Osnutek zapisnika o inšpekcijskem nadzoru, št. 0611-23/2020/12. Osnutek zapisnika je inšpektorica poslala v vednost predsedniku Sveta Skupnosti (po elektronski pošti dne 1.6.2020, v prilogi dopisa, št. 0611-23/2020/13). Predsedniku Sveta Skupnosti je bila s tem dana možnost podati pripombe na osnutek zapisnika oziroma podati pripombe na ugotovitve inšpektorice (v osmih dneh od prejema osnutka zapisnika). Predsednik Sveta Skupnosti pripomb na osnutek zapisnika ni podal.

Inšpektorica je opravila nadzor na podlagi dokumentacije in pisnih pojasnil, prejetih s strani Samoupravne skupnosti italijanske narodnosti Koper dne 24.3.2020, 12.5.2020 in 27.5.2020.

**I. Razlog inšpekcijskega nadzora**

Inšpektorat za javni sektor je v načrtu dela za leto 2020 med sistemske nadzore vključil tudi sistemski inšpekcijski nadzor nad pravilnostjo določitve in izplačila položajnega dodatka (C010) zaposlenim v Samoupravni skupnosti italijanske narodnosti Koper v letu 2019.

**II. Ugotovitve inšpektorice**

Inšpektorica uvodoma ugotavlja, da Zakon o samoupravnih narodnih skupnosti (Uradni list RS, št. [65/94](http://www.uradni-list.si/1/objava.jsp?sop=1994-01-2250) in [71/17](http://www.uradni-list.si/1/objava.jsp?sop=2017-01-3416) – ZFO-1C) določa, da samoupravne narodne skupnosti ustanovijo pripadniki italijanske in madžarske narodne skupnosti in da tem skupnostim podeljuje status oseb javnega prava (1. in 2. člen).

Samoupravna skupnost italijanske narodnosti Koper (v nadaljevanju: Skupnost) je občinska samoupravna narodna skupnost, ki so jo dne 29.4.1982 ustanovili pripadniki italijanske narodne skupnosti v Občini Koper. V skladu z 10. členom Zakona o samoupravnih narodnih skupnostih je Svet Samoupravne skupnosti italijanske narodnosti v Občini Koper na svoji seji dne 7. junija 1995 sprejel Statut Samoupravne skupnosti italijanske narodnosti Koper (v nadaljevanju: Statut).

Odgovorna oseba Skupnosti je predsednik Sveta Skupnosti **█**, ki opravlja to funkcijo nepoklicno[[1]](#footnote-1).

Na podlagi Sklepa o subjektih, za katere velja Zakon o sistemu plač v javnem sektorju in Pravilnika o določitvi neposrednih in posrednih uporabnikov državnega in občinskih proračunov (Uradni list RS, št. [46/03](http://www.uradni-list.si/1/objava.jsp?sop=2003-01-2247)) se Skupnost obravnava kot posredni proračunski uporabnik[[2]](#footnote-2) in zanjo veljajo plačne skupine B, I in J.

Inšpektorica je v okviru inšpekcijskega nadzora opravila sistemski inšpekcijski nadzor nad pravilnostjo določitve in izplačila položajnega dodatka (C010) v letu 2019, in sicer pri javnemu uslužbencu █[[3]](#footnote-3).

V času inšpekcijskega nadzora je v Skupnosti zaposlenih šest javnih uslužbencev, in sicer za nedoločen čas.

Inšpektorica po opravljenem inšpekcijskem nadzoru v Skupnosti ugotavlja naslednje:

**1. Normativne podlage za določitev in izplačilo položajnega dodatka**

* 1. **Zakon o sistemu plač v javnem sektorju**

Položajni dodatek je določen v 24. členu Zakona o sistemu plač v javnem sektorju. V prvem odstavku 24. člena tega zakona je določeno, da je položajni dodatek del plače, ki pripada javnemu uslužbencu, ki izvršuje pooblastila v zvezi z vodenjem, usklajevanjem in izvajanjem dela kot vodja notranje organizacijske enote (kadar vrednotenje teh nalog ni vključeno v osnovno plačo delovnega mesta, naziva ali funkcije). V drugem odstavku 24. člena istega zakona je določeno, da znaša višina položajnega dodatka najmanj 5% in največ 12% osnovne plače.

* 1. **Uredba o kriterijih za določitev višine položajnega dodatka za javne uslužbence**

Kriteriji za določitev višine položajnega dodatka so določeni v Uredbi o kriterijih za določitev višine položajnega dodatka za javne uslužbence (Uradni list RS, štev. 85/10, v nadaljevanju: Uredba).

V prvem odstavku 3. člena Uredbe je določeno, da je položajni dodatek del plače, ki pripada javnemu uslužbencu, ki izvršuje pooblastila v zvezi z vodenjem, usklajevanjem in izvajanjem dela kot vodja notranje organizacijske enote (kadar vrednotenje teh nalog ni vključeno v osnovno plačo delovnega mesta ali naziva). V drugem odstavku 3. člena Uredbe je določeno, da se kot notranja organizacijska enota šteje enota, ki je kot taka določena z zakonom, podzakonskim aktom ali drugim aktom delodajalca, v kateri se izvršujejo naloge v zaključenem procesu dela oziroma na zaključenem delovnem področju. V tretjem odstavku 3. člena Uredbe je določeno, da javnemu uslužbencu pripada položajni dodatek v primeru, ko je v posamezni notranji organizacijski enoti na sistemiziranih delovnih mestih zaposlenih najmanj 5 javnih uslužbencev, vključno z javnim uslužbencem, ki izvršuje pooblastila v zvezi z vodenjem, usklajevanjem in izvajanjem dela v notranji organizacijski enoti.

V 4. členu Uredbe je določena višina položajnega dodatka.Višina položajnega dodatka se določi glede na število zaposlenih javnih uslužbencev na sistemiziranih delovnih mestih in nazivih v notranji organizacijski enoti, in sicer:

|  |  |
| --- | --- |
| število zaposlenih na sistemiziranih delovnih mestih in v nazivih v notranji organizacijski enoti | odstotek položajnega dodatka |
| 41 ali več | 12% osnovne plače |
| 31 do 40 | 10% osnovne plače |
| 11 do 30 | 8% osnovne plače |
| do 10 | 5% osnovne plače |

* 1. **Uredba o enotni metodologiji in obrazcih za obračun in izplačilo plač v javnem sektorju**

V drugem odstavku 3. člena Uredbe o enotni metodologiji in obrazcih za obračun in izplačilo plač v javnem sektorju (Uradni list RS, štev. 14/09, 23/09, 48/09, 113/09, 25/10, 67/10, 105/10, 45/12, 24/13, 51/13, 12/14, 24/14, 52/14, 59/14, 24/15, 3/16, 70/16, 14/17, 68/17, [6/19](http://www.uradni-list.si/1/objava.jsp?sop=2019-01-0175), [51/19](http://www.uradni-list.si/1/objava.jsp?sop=2019-01-2401), [59/19](http://www.uradni-list.si/1/objava.jsp?sop=2019-01-2670) in [78/19](http://www.uradni-list.si/1/objava.jsp?sop=2019-01-3498)) je med dodatki določen položajni dodatek (C010). Kot pravna podlaga za izračun dodatka je naveden 24. člen Zakona o sistemu plač v javnem sektorju.

V Uredbi o enotni metodologiji in obrazcih za obračun in izplačilo plač v javnem sektorju je določen način izračuna položajnega dodatka (C010):

|  |  |  |
| --- | --- | --- |
| Šifra | Vrsta izplačila | Način izračuna |
| C010 | Položajni dodatek | osnovna plača FJU x faktor (faktorji so 0,05 oziroma 0,08 oziroma 0,10 oziroma 0,12) |

2. Nadzor nad pravilnostjo določitve in izplačila položajnega dodatka (C010) javnemu uslužbencu █

Javni uslužbenec █ je zaposlen v Skupnosti za nedoločen čas od 27.10.2008 dalje[[4]](#footnote-4). V pogodbi o zaposlitvi javnega uslužbenca je bilo določeno, da bo le-ta opravljal delo na delovnem mestu »področni sekretar« (šifra DM I017080), v tarifnem razredu VII/2, da mu je določen 43. plačni razred[[5]](#footnote-5), dodatek za delovno dobo v višini 0,33% osnovne plače, dodatek za dvojezičnost v višini 6% osnovne plače ter položajni dodatek v višini 9% osnovne plače.

V pogodbi o zaposlitvi so opredeljene naslednje naloge javnega uslužbenca:

* *vodi in usklajuje delo Strokovne službe,*
* *usklajuje delo predsednika Skupnosti in predsedstva Skupnosti,*
* *opravlja organizacijske, tehnične in druge naloge za nemoteno delovanje Sveta Skupnosti in pripravlja gradivo za sestanke Sveta Skupnosti in sestanke Predsedstva,*
* *piše zapisnike in odloke Sveta Skupnosti in predsedstva Skupnosti ter izvaja sprejete zaključke in odločitve,*
* *vodi zadeve, ki se nanašajo na naloge organov (odbori in komisije) Sveta Skupnosti,*
* *skrbi za sodelovanje med Skupnostjo, Skupnostjo Italijanov in druge organizacije posebnega pomena za italijansko skupnost v Mestni občini Koper,*
* *skrbi za sodelovanje med Skupnostjo in Strokovno službo ter drugimi organi Mestne občine Koper glede uresničevanja posebnih pravic italijanske narodnosti,*
* *skrbi za sodelovanje med Skupnostjo in Obalno Skupnost italijanske narodnosti,*
* *skrbi za sodelovanje med Skupnostjo in soustanovljenimi šolskimi in predšolskimi ustanovami italijanske narodnosti,*
* *opravlja strokovne naloge v zvezi z volitvami,*
* *opravlja druga dela po nalogu predsednika Skupnosti.*

Dne 31.12.2018 je predsednik Sveta Skupnosti █izdal Sklep, št. 54-138/2018, s katerim je javnemu uslužbencu █ z dnem 1.1.2019 določil osnovno plačo v višini 47. plačnega razreda[[6]](#footnote-6). Nov plačni razred javnega uslužbenca je bil določen tudi z Aneksom k pogodbi o zaposlitvi, št. 57-35/2019, ki sta ga dne 30.1.2019 sklenila javni uslužbenec in predsednik Sveta Skupnosti █. Poleg plačnega razreda je v tem aneksu določeno, da javnemu uslužbencu pripada položajni dodatek v višini 9% osnovne plače. Dne 19.3.2020 je predsednik Sveta Skupnosti izdal Sklep, št. 80-70/2020, v katerem je navedeno, da je bilo pri pripravi dokumentacije v zvezi s sistemskim inšpekcijskim nadzorom Inšpektorata za javni sektor ugotovljeno, da je bil javnemu uslužbencu █napačno določen in obračunan položajni dodatek in da bo od meseca marca 2020 dalje na podlagi tega sklepa javnemu uslužbencu položajni dodatek določen in obračunan v višini 5% osnovne plače.

2.1. Ugotovitve in ukrepi inšpektorice

**2.1.1 Ugotovitve Inšpektorice**

Statut Skupnosti, z dne 7.6.1995, v **39. členu določa, da ima** Skupnost lastno strokovno službo, ki opravlja strokovna, administrativna in finančna dela za potrebe Skupnosti, da je za pravilno delovanje strokovne službe odgovoren organizacijski tajnik in da za njeno delo odgovarja predsedniku Sveta Skupnosti v skladu z aktom o »Sistemizaciji delovnih mest - Dela in naloge strokovne službe«.

V 4. členu Akta o notranji organizaciji in sistemizaciji delovnih mest Skupnosti, št. 15-144/2008 z dne 1.10.2008 in št. 56-24/2019 z dne 1.1.2019, s prilogo - katalog delovnih mest; v nadaljevanju: akt o sistemizaciji delovnih mest) je določeno, da ima Skupnost organizacijsko enoto »Delovna skupina«, da so vsi zaposleni del te organizacijske enote in da jo vodi organizacijski tajnik (področni sekretar), ki je odgovoren za pravilno delovanje te organizacijske enote. Predsednik Skupnosti je v dopisu, št. 85-115/2020 z dne 11.5.2020, pojasnil, da javni uslužbenec █skladno z 39. členom Statuta[[7]](#footnote-7) in 4. členom akta o sistemizaciji delovnih mest vodi organizacijsko enoto Strokovne službe.

Iz akta o sistemizaciji delovnih mest oziroma kataloga delovnih mest (veljavnost na dan 1.1.2019 in na dan 31.12.2019) izhaja, da je bilo v Skupnosti sistemiziranih 6 delovnih mest.

Iz Evidence o dejanski zasedenosti delovnih mest (na dan 1.1.2019, 1.7.2019 in 31.12.2019) je razvidno, da je bilo v Skupnosti na dan 1.1.2019 zasedenih 6 delovnih mest, na dan 1.7.2019 zasedenih 6 delovnih mest in na dan 31.12.2019 zasedenih 6 delovnih mest.

Inšpektorica glede akta o sistemizaciji delovnih mest Skupnosti ugotavlja:

* da akt o sistemizaciji delovnih mest (katerega sestavni del je katalog delovnih mest) ne vsebuje vseh obveznih elementov iz šestega odstavka 7. člena Zakona o sistemu plač v javnem sektorju[[8]](#footnote-8), saj manjka podatek o plačni podskupini in o številu napredovalnih razredov na delovnem mestu;
* da na delovnem mestu pod zap. št. 1 »področni sekretar« šifra DM I017080, ni označeno, da gre za delovno mesto »vodje«, čeprav je iz 4. člena akta o sistemizaciji delovnih mest in iz pogodbe o zaposlitvi (opis del in nalog) razvidno, da gre za t.i. položajno delovno mesto. Poleg navedenega je na tem delovnem mestu nepravilno določen plačni razred brez napredovanj (določen bi moral biti 45. plačni razred) in nepravilno določen plačni razred z napredovanji (določen bi moral biti 55. plačni razred);
* da sta delovni mesti pod zap. št. 2 in 3 šifra DM I017927 poimenovani nepravilno. Pravilno poimenovanje teh delovnih mest je »vodja oddelka I«. Poleg navedenega je na teh delovnih mestih nepravilno določen plačni razred brez napredovanj (določen bi moral biti 45. plačni razred) in nepravilno določen plačni razred z napredovanji (določen bi moral biti 55. plačni razred);
* da je delovno mesto pod zap. št. 4 šifra DM J016023 poimenovano nepravilno. Pravilno poimenovanje tega delovnega mesta je »organizator dela VI«. Poleg navedenega je na tem delovnem mestu nepravilno določen plačni razred brez napredovanj (določen bi moral biti 23. plačni razred) in nepravilno določen plačni razred z napredovanji (določen bi moral biti 33. plačni razred);
* da sta delovni mesti pod zap. št. 5 in 6 »strokovni sodelavec« šifra DM G027031 sistemizirani v nasprotju s četrtim odstavkom 13. člena Zakona o sistemu plač v javnem sektorju, ki določa, da se delovna mesta oziroma nazivi v sistemizacijah uvrščajo v plačne razrede v skladu z uvrstitvijo v kolektivni pogodbi za javni sektor in kolektivno pogodbo, ki velja za uporabnika proračuna[[9]](#footnote-9)*.*Navedeni delovni mesti sta določeni v Kolektivni pogodbi za kulturne dejavnosti v Republiki Sloveniji (Uradni list RS, št. [45/94](http://www.uradni-list.si/1/objava.jsp?sop=1994-01-1744), [45/94](http://www.uradni-list.si/1/objava.jsp?sop=1994-01-1745), [39/96](http://www.uradni-list.si/1/objava.jsp?sop=1996-01-2583), [39/99](http://www.uradni-list.si/1/objava.jsp?sop=1999-01-1963) – ZMPUPR, [82/99](http://www.uradni-list.si/1/objava.jsp?sop=1999-01-3921), [102/00](http://www.uradni-list.si/1/objava.jsp?sop=2000-01-4283), [52/01](http://www.uradni-list.si/1/objava.jsp?sop=2001-01-2816), [64/01](http://www.uradni-list.si/1/objava.jsp?sop=2001-01-3499), [43/06](http://www.uradni-list.si/1/objava.jsp?sop=2006-01-1835) – ZKolP, [60/08](http://www.uradni-list.si/1/objava.jsp?sop=2008-01-2580), [32/09](http://www.uradni-list.si/1/objava.jsp?sop=2009-01-1440), [32/09](http://www.uradni-list.si/1/objava.jsp?sop=2009-01-1441), [40/12](http://www.uradni-list.si/1/objava.jsp?sop=2012-01-1709), [46/13](http://www.uradni-list.si/1/objava.jsp?sop=2013-01-1773), [106/15](http://www.uradni-list.si/1/objava.jsp?sop=2015-01-4336), [46/17](http://www.uradni-list.si/1/objava.jsp?sop=2017-01-2249), [2/17 – popr.](http://www.uradni-list.si/1/objava.jsp?sop=2018-21-0057) in [80/18](http://www.uradni-list.si/1/objava.jsp?sop=2018-01-3875)), ki za Skupnost ne velja.

Glede določitve in izplačila položajnega dodatka (C010) javnemu uslužbencu █ inšpektorica ugotavlja:

* da iz obračunov plače javnega uslužbenca za vse mesece v letu 2019, za mesec januar 2020 in za mesec februar 2020 izhaja, da je bil javnemu uslužbencu na podlagi Aneksa k pogodbi o zaposlitvi, št. 57-35/2019 z dne 30.1.2019, obračunan in izplačan položajni dodatek v višini 9% osnovne plače, kar je nepravilno, saj je iz evidence zasedenosti delovnih mest razvidno, da je bilo v tem obdobju zasedenih 6 delovnih mest (vključno z javnim uslužbencem █), kar pomeni, da bil moral biti javnemu uslužbencu položajni dodatek obračunan in izplačan v višini 5% osnovne plače. Ne glede na to ugotovitev pa inšpektorica ne bo odredila vračila preveč izplačanih plač, saj upoštevajoč sodbo Vrhovnega sodišča, RS št. VIII Ips 256 z dne 20. 12. 2016, in pojasnila Ministrstva za javno upravo, št. 0100-219/2017/1 z dne 4. 4. 2017, nepravilna določitev plače v pogodbi o zaposlitvi/aneksu ne predstavlja ničnosti le-te v smislu 86. in 87. člena Obligacijskega zakonika (Uradni list RS, št. 97/07-UPB, 64/16 – odl. US in 20/18 – OROZ631), temveč gre za nezakonitost, ki ima za posledico, da se javnemu uslužbencu za naprej v pogodbi o zaposlitvi določi pravilna plača in da se mu za naprej tudi izplačuje pravilna plača;
* da iz obračunov plače javnega uslužbenca za mesec marec 2020 in mesec april 2020 izhaja, da je bil javnemu uslužbencu na podlagi Sklepa, št. 80-70/2020 z dne 19.3.2020, obračunan in izplačan položajni dodatek v višini 5% osnovne plače, kar je skladno s 4. členom Uredbe o kriterijih za določitev višine položajnega dodatka za javne uslužbence;
* da je iz obračunov plače javnega uslužbenca za mesec marec 2020 in mesec april 2020 razvidno, da položajni dodatek (C010) ni bil pravilno obračunan in izplačan. Položajni dodatek je bil obračunan in izplačan v nasprotju z Uredbo o enotni metodologiji in obrazcih za izplačilo plač v javnem sektorju, saj se je obračunal in izplačal od bruto zneska rednega dela (A010) in ne od osnovne plače (Z070) javnega uslužbenca.

**2.1.2. Ukrepi inšpektorice**

**Na podlagi 43.č člena Zakona o sistemu plač v javnem sektorju inšpektorica predsedniku Sveta Skupnosti odreja, da naj poskrbi:**

* **da bo akt o sistemizaciji delovnih mest Skupnosti vseboval vse obvezne elemente iz šestega odstavka 7. člena Zakona o sistemu plač v javnem sektorju;**
* **da bo na delovnem mestu pod zap. št. 1 »področni sekretar« šifra DM I017080 označeno, da gre za delovno mesto vodje ter da bo pravilno določen izhodiščni plačni razred in plačni razred z napredovanji;**
* **da bodo delovna mesta pod zap. št. 2, 3 in 4 poimenovana pravilno in da bo na teh delovnih mestih pravilno določen izhodiščni plačni razred in plačni razred z napredovanji;**
* **da bosta delovni mesti pod zap. št. 5 in 6 sistemizirani v skladu s četrtim odstavkom 13. člena Zakona o sistemu plač v javnem sektorju**

**in da naj v zvezi z nepravilnim obračunom in izplačilom položajnega dodatka javnemu uslužbencu █za mesec marec 2020 in mesec april 2020 ukrepa skladno s 3.a členom Zakona o sistemu plač v javnem sektorju.**

**III. Odrejeni ukrepi inšpektorice za sistem javnih uslužbencev**

Inšpektorica za sistem javnih uslužbencev predsedniku Sveta Skupnosti na podlagi 43.č člena Zakona o sistemu plač v javnem sektorju odreja ukrepe za odpravo ugotovljenih nepravilnosti, kot so razvidni iz točke II tega zapisnika o opravljenem inšpekcijskem nadzoru, in sicer v roku 60 dni po vročitvi tega zapisnika.

Predsednik Sveta Skupnosti naj poskrbi, da bodo v roku 60 dni po vročitvi tega zapisnika Inšpektoratu za javni sektor predložena vsa listinska dokazila o odpravljenih nepravilnostih.

**Pouk o pravnem sredstvu:**

Predsednik Sveta Samoupravne skupnosti italijanske narodnosti Koper lahko poda ugovor zoper ta zapisnik v roku osmih dni po vročitvi zapisnika. Pisni ugovor se lahko vloži neposredno pri Inšpektoratu za javni sektor, Tržaška cesta 21, 1000 Ljubljana ali pošlje priporočeno po pošti, lahko pa se poda tudi ustno na zapisnik. O ugovoru bo odločil minister za javno upravo.

Na podlagi 23. člena Zakona o upravnih taksah (Uradni list RS, št. [106/10](http://www.uradni-list.si/1/objava.jsp?sop=2010-01-5482) – uradno prečiščeno besedilo, [14/15](http://www.uradni-list.si/1/objava.jsp?sop=2015-01-0505) – ZUUJFO, [84/15](http://www.uradni-list.si/1/objava.jsp?sop=2015-01-3306) – ZZelP-J, [32/16](http://www.uradni-list.si/1/objava.jsp?sop=2016-01-1366) in [30/18](http://www.uradni-list.si/1/objava.jsp?sop=2018-01-1347) – ZKZaš) za ugovor zoper ta zapisnik ni potrebno plačati upravne takse.

**mag. Simona Izlakar**

**INŠPEKTORICA VIŠJA SVETNICA**

**Inšpektorica za sistem javnih uslužbencev**

Vročiti:

* Samoupravna skupnost italijanske narodnosti Koper, **█, predsednik Sveta Skupnosti,** Župančičeva ulica 39, 6000 Koper, osebno po ZUP,
* Ministrstvo za javno upravo, Kabinet ministra, Tržaška cesta 21, 1000 Ljubljana, po e-pošti na naslov: [gp.mju@gov.si](mailto:gp.mju@gov.si).

1. *Štiriletni mandat mu je začel teči dne 10.12.2018.*  [↑](#footnote-ref-1)
2. *Register Uprave Republike Slovenije za javna plačila, URL: https://www.ujp.gov.si/dokumenti/dokument.asp?id=127.*  [↑](#footnote-ref-2)
3. *Iz Informacijskega sistema za posredovanje in analizo podatkov o plačah (ISPAP)* *je razvidno, da je Skupnost v letu 2019 izplačala položajni dodatek samo enemu javnemu uslužbencu, in sicer je javnemu uslužbencu na delovnem mestu »področni sekretar« šifra I017080 od meseca marca 2019 do meseca decembra 2019 izplačala položajni dodatek (C010) v skupnem znesku 1.945,50 evrov (bruto).* [↑](#footnote-ref-3)
4. *Javni uslužbenec je pogodbo o zaposlitvi sklenil s takratnim predsednikom Sveta Skupnosti █.* [↑](#footnote-ref-4)
5. *Javnemu uslužbencu je bila osnovna plača določena na podlagi drugega odstavka 14. člena Zakona o sistemu plač v javnem sektorju, ki določa, da javnemu uslužbencu v primeru, ko opravlja delo na delovnem mestu z nižjo izobrazbo od zahtevane, pripada osnovna plača, ki je za en plačni razred nižja od osnovne plače delovnega mesta, na katerem opravlja delo (44. PR (izhodiščni plačni razred delovnega mesta »področni sekretar« I017080) - 1 PR = 43. PR). Iz fotokopije diplome javnega uslužbenca je razvidno, da je le-ta končal visokošolski študij - učitelj fizike (diploma █, št. 01-21/17-1978 z dne 29.11.1979). Iz fotokopije izpisa zavarovanj v Republiki Sloveniji (potrdilo ZPIZ z dne 8.5.2020) pa je razvidno, da je imel javni uslužbenec, ko je s predsednikom Sveta Skupnostji sklenil delovno razmerje za nedoločen čas, več kot █delovne dobe.*  [↑](#footnote-ref-5)
6. *Javni uslužbenec je na delovnem mestu »področni sekretar« dosegel 3 napredovanja v plačnih razredih. Izhodiščni plačni razred delovnega mesta področni sekretar I017080 je bil (z dnem 1.1.2019) 45. plačni razred (45.PL + 3PL = 48.PL-1PL (drugi odstavek 14. člena Zakona o sistemu plač v javnem sektorju) = 47.PL)* [↑](#footnote-ref-6)
7. ***39. člen Statuta****Skupnost ima lastno strokovno službo, ki opravlja strokovna, administrativna in finančna dela za potrebe Skupnosti Koper.*

   *Organizacijski tajnik je odgovoren za pravilno delovanje strokovne službe. Za njeno delo odgovarja predsedniku Sveta Skupnosti v skladu z aktom o »Sistemizaciji delovnih mest - Dela in naloge strokovne službe«.*

   *V skladu s tem aktom so uslužbenci strokovne službe dolžni kar najbolj zavzeto sodelovati pri uresničevanju tega, kar predvideva prejšnji odstavek, ter se zavzemati za ustrezno in učinkovito delovanje same strokovne službe, kakor tudi vseh organov Skupnosti.* [↑](#footnote-ref-7)
8. *1. šifro proračunskega uporabnika in šifro notranje organizacijske enote,*

   *2.     naziv proračunskega uporabnika in naziv notranje organizacijske enote,*

   *3.* *plačno podskupino,*

   *4.     šifro delovnega mesta,*

   *5.     ime delovnega mesta,*

   *6.     tarifni razred delovnega mesta,*

   *7.     šifro naziva, kjer nazivi obstajajo,*

   *8.     ime naziva, kjer nazivi obstajajo,*

   *9.     plačni razred delovnega mesta oziroma plačni razred naziva,*

   *10.* *število napredovalnih razredov na delovnem mestu oziroma v nazivu in*

   *11.  opis nalog delovnega mesta ali naziva.* [↑](#footnote-ref-8)
9. *V zvezi s četrtim odstavkom 13. člena Zakona o sistemu plač v javnem sektorju je glede povzemanja delovnih mest, določenih v kolektivnih pogodbah, ki ne veljajo za uporabnika proračuna, pogajalska komisija dne 1.8.2008 sprejela naslednje stališče: »navedene določbe ni možno uporabljati na način, da uporabniki proračuna pri pripravi sistemizacij izbirajo delovna mesta oziroma nazive iz vseh veljavnih kolektivnih pogodb oziroma skupnega kataloga delovnih mest in nazivov. Uporabniki proračuna so dolžni pri sistemizaciji delovnih mest v celoti upoštevati kolektivno pogodbo za njihovo dejavnost in v sistemizacijo vključiti delovna mesta, ki so predvidena v tej kolektivni pogodbi in uvrstitev v plačni razred iz te pogodbe. Upoštevanje delovnega mesta oziroma naziva iz druge kolektivne pogodbe je možno le v primeru, ko kolektivna pogodba za dejavnost, ki velja za uporabnika proračuna tovrstnega delovnega mesta sploh ne vsebuje. Gre za delovna mesta, ki za določeno dejavnost niso značilna in se pojavljajo le izjemoma oziroma v redkih primerih in iz tega razloga tudi niso bila uvrščena v kolektivno pogodbo dejavnosti, ki zavezuje uporabnika proračuna.«.* [↑](#footnote-ref-9)